b'\n_START_ARTICLE_\nErving Goffman\n_START_SECTION_\nUra\n_START_PARAGRAPH_\nGoffman suoritti Bachelor of Arts -tutkinnon Toronton yliopistossa Kanadassa vuonna 1945 p\xc3\xa4\xc3\xa4aineenaan sosiologia ja antropologia. T\xc3\xa4m\xc3\xa4n j\xc3\xa4lkeen h\xc3\xa4n siirtyi Chicagon yliopistoon Yhdysvaltoihin, jossa h\xc3\xa4n v\xc3\xa4itteli tohtoriksi sosiologiasta vuonna 1953. Lis\xc3\xa4ksi Goffman suoritti lakitieteen tohtorin arvon Manitoban yliopistossa 1976. H\xc3\xa4n k\xc3\xa4vi opintomatkoilla Skotlannissa ja Falklandinsaarilla. Yhdysvalloissa Goffman suoritti tutkimusty\xc3\xb6t\xc3\xa4 Bethesdassa Marylandissa ja p\xc3\xa4\xc3\xa4kaupungissa Washingtonissa._NEWLINE_Vuonna 1979 Goffman sai heprean kirjallisuuden professuurin Chicagon yliopistossa. Chicagon yliopisto oli tunnettu sosiaalisen interaktionismin koulukunnastaan, jonka piiriss\xc3\xa4 esimerkiksi G. H. Mead on ty\xc3\xb6skennellyt. Goffman sai vaikutteita my\xc3\xb6s koulukunnan etnografisesta tutkimusotteesta sek\xc3\xa4 etnometodologiasta. Urallaan Goffman toimi my\xc3\xb6s sosiologian professorina Berkeleyn ja Pennsylvanian yliopistoissa. H\xc3\xa4n oli my\xc3\xb6s 1980-luvun alussa ennen kuolemaansa American Sociological Associationin puheenjohtajana. Goffman on tuotannollaan vaikuttanut suuresti sosiologiaan, sosiaalipsykologiaan, antropologiaan ja my\xc3\xb6s kielitieteeseen.\n_START_SECTION_\nGoffmanin ajattelu\n_START_PARAGRAPH_\nGoffmanin tuotantoa kuvataan usein mikrososiologiaksi, sill\xc3\xa4 h\xc3\xa4n on keskittynyt kuvaamaan ihmisten v\xc3\xa4list\xc3\xa4 v\xc3\xa4lit\xc3\xb6nt\xc3\xa4 vuorovaikutusta eli niin sanottua sosiaalista l\xc3\xa4sn\xc3\xa4oloa. Suomessa mikrososiologia on usein k\xc3\xa4sitetty sosiaalipsykologian osa-alueeksi. Goffman oli uransa aikana hyvin tuottoisa ja julkaisi 11 teosta. Teoksille ominaista on er\xc3\xa4\xc3\xa4nlainen jatkuvuus \xe2\x80\x93 teoksissa k\xc3\xa4siteltiin samoja aiheita k\xc3\xa4sitteit\xc3\xa4 hioen ja uudistaen. Aineistonaan h\xc3\xa4n k\xc3\xa4ytti usein erilaisia muistelmia, kaunokirjallisuutta, k\xc3\xa4yt\xc3\xb6soppaita, antropologisia tutkimuksia ja yleisesti sosiaalisen maailman tuotoksia sek\xc3\xa4 omia havaintojaan arkiel\xc3\xa4m\xc3\xa4st\xc3\xa4.\n_START_SECTION_\nKeskeiset teokset\n_START_PARAGRAPH_\n\xe2\x80\x9dThe presentation on self in everyday life\xe2\x80\x9d (1959) teoksessaan Goffman esitt\xc3\xa4\xc3\xa4 sosiaalisen vuorovaikutuksen teatterina, jossa itsest\xc3\xa4 esitet\xc3\xa4\xc3\xa4n ja yll\xc3\xa4pidet\xc3\xa4\xc3\xa4n haluttua vaikutelmaa muille. Keskeisen\xc3\xa4 pidet\xc3\xa4\xc3\xa4n vaikutelmanhallintaa ja roolissa pysymist\xc3\xa4. Teoksessa Goffman muotoili my\xc3\xb6s minuuden teoriaa. Teoksessa min\xc3\xa4 n\xc3\xa4hd\xc3\xa4\xc3\xa4n manipuloivana oman edun tavoittelijana. My\xc3\xb6hemmin Goffman tarkensi minuuden k\xc3\xa4sitett\xc3\xa4\xc3\xa4n._NEWLINE_\xe2\x80\x9dThe Interaction Order\xe2\x80\x9d-artikkelissaan (1983) Goffman kuvaa kuinka sosiaalisella vuorovaikutuksella on s\xc3\xa4\xc3\xa4nt\xc3\xb6ns\xc3\xa4, jotka p\xc3\xa4tev\xc3\xa4t pitk\xc3\xa4lti kaikissa tilanteissa kontekstista riippumatta. N\xc3\xa4m\xc3\xa4 s\xc3\xa4\xc3\xa4nn\xc3\xb6t koskevat esimerkiksi puheenvuorojen vaihtumista, puhuttelua ja fyysisen et\xc3\xa4isyyden s\xc3\xa4\xc3\xa4tely\xc3\xa4. H\xc3\xa4n kutsuu n\xc3\xa4it\xc3\xa4 yleisesti nimell\xc3\xa4 vuorovaikutusj\xc3\xa4rjestys, joka perustuu jaettuihin ja hyv\xc3\xa4ksyttyihin normeihin ja konventioihin._NEWLINE_Artikkelissaan \xe2\x80\x9dOn face work\xe2\x80\x9d (1955) Goffman tuo esiin kasvoty\xc3\xb6n k\xc3\xa4sitteen. H\xc3\xa4nen mukaansa vuorovaikutuksessa oleellista on siihen osallistuvien molemmin puolinen kasvojen suojelu (kasvoty\xc3\xb6). Vuorovaikutus on siis yhteist\xc3\xa4 ty\xc3\xb6t\xc3\xa4, jossa dramaturgian k\xc3\xa4sittein pyrit\xc3\xa4\xc3\xa4n viem\xc3\xa4\xc3\xa4n roolit ja esitys onnistuneesti l\xc3\xa4pi. Goffman korostaa my\xc3\xb6s kasvoty\xc3\xb6n universaalia luonnetta._NEWLINE_Teoksessa Frame analysis (1974) on Goffmanin laajin teos ja siin\xc3\xa4 korostetaan sit\xc3\xa4, ett\xc3\xa4 vuorovaikutus tapahtuu aina jossain merkitysj\xc3\xa4rjestelm\xc3\xa4ss\xc3\xa4 eli kehyksess\xc3\xa4, jota ilman tilannetta olisi mahdotonta ymm\xc3\xa4rt\xc3\xa4\xc3\xa4. Kehyksen muututtua esimerkiksi puheet ja teot tulkitaan eri lailla. Vuorovaikutuksessa kehyst\xc3\xa4 yll\xc3\xa4pidet\xc3\xa4\xc3\xa4n valikoivalla havainnoimisella. Goffman on erotellut toisistaan luonnolliset ja sosiaaliset kehykset. Luonnollisilla kehyksell\xc3\xa4 tarkoitetaan tahdosta riippumattomia tapahtumia ja sosiaalisilla puolestaan ihmisten yll\xc3\xa4pit\xc3\xa4mi\xc3\xa4 kehyksi\xc3\xa4._NEWLINE_Teoksessa \xe2\x80\x9dforms of talk\xe2\x80\x9d Goffman l\xc3\xa4hestyy kielitieteit\xc3\xa4. H\xc3\xa4n k\xc3\xa4sittelee puhujan ja kuulijan monimutkaisia rooleja vuorovaikutuksessa, jotka voivat vaihdella tilanteen mukaan (esim. tekij\xc3\xa4, esitt\xc3\xa4j\xc3\xa4, toimeksiantaja/varsinaiset kuulijat, muut kuulijat). Goffmanin erottelemia rooleja on hy\xc3\xb6dynnetty vuorovaikutustilanteiden analyysissa._NEWLINE_Muita Goffmanin teoksia ovat mm. Asylums vuodelta 1961 (osin suomennettu vuonna 1969 nimell\xc3\xa4 Minuuden riist\xc3\xa4j\xc3\xa4t \xe2\x80\x93 tutkielma totaaleista laitoksista) sek\xc3\xa4 Frame Analysis 1974. Goffman oli hyvin perehtynyt muun muassa henkil\xc3\xb6iden toimintaan rajoitetuissa oloissa kuten vankiloissa, mielisairaaloissa, vanhainkodeissa ja lastenkodeissa.'